Document ID: 32000R2578

Nariadenie Rady (ES) č. 2578/2000
zo 17. novembra 2000,
ktorým sa mení a dopĺňa nariadenie (ES) č. 2406/96 stanovujúce spoločné trhové normy pre určité produkty rybolovu
RADA EURÓPSKEJ ÚNIE,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 3759/92 zo 17. decembra 1992 o spoločnej organizácii trhu s produktmi rybolovu a akvakultúry [1], najmä na jeho článok 2 (3),
so zreteľom na návrh Komisie,
keďže:
(1) Prílohou IV k nariadeniu (ES) č. 104/2000 [2] sa pridáva päť nových druhov do zoznamu produktov, pri ktorých existuje nárok na intervenčné mechanizmy v rámci spoločnej organizácie trhov.
(2) Preto je pre tieto druhy potrebné stanoviť spoločné trhové normy harmonizované v rámci celého trhu spoločenstva zmenou a doplnením nariadenia (ES) č. 2406/96 [3],
PRIJALA TOTO NARIADENIE:
Článok 1
Nariadenie (ES) č. 2406/96 sa týmto mení a dopĺňa takto:
1. Článok 3:
a) v odseku 1 sa zoznam pod písmenom a) dopĺňa o tieto zarážky:
"- Sultánka pruhovaná alebo sultánka červená (Mullus barbatus, Mullus surmuletus)
- Kantar tmavý (Spondyliosoma cantharus)";
b) v odseku 1 sa pridáva nový bod d):
"d) Hrebenatka veľká a ostatné vodné bezstavovce patriace pod kód NC 0307:
- Hrebenatka veľká (Pecten maximus)
- Surmovka obyčajná (Buccinum undatum)".
2. Prvý pododsek článku 4 (3) sa nahrádza takto:
"3. Krab, hrebenatka veľká a surmovka obyčajná, ktoré sú uvedené v článku 3, sa nesmú klasifikovať podľa osobitných noriem čerstvosti."
3. Článok 7 (1) sa nahrádza takto:
"1. Veľkosť produktov uvedených v článku 3 sa určuje hmotnosťou alebo počtom na kilogram. Krevety a kraby však musia byť odstupňované do veľkostných kategórií podľa šírky ulity; hrebenatky veľké a surmovky obyčajné musia byť rozčlenené do veľkostných kategórií podľa šírky ulity."
4. V prílohe II sa za existujúcu tabuľku pridáva tabuľka uvedená v prílohe k tomuto nariadeniu, ktorá sa týka veľkostných kategórií platných pre sultánku pruhovanú alebo kantara tmavého, pleskáča čierneho morského, hrebenatku veľkú a surmovku obyčajnú.
Článok 2
Toto nariadenie nadobúda účinnosť dvadsiaty deň odo dňa jeho uverejnenia v Úradnom vestníku Európskych spoločenstiev.
Bude sa uplatňovať od 1. januára 2001.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 17. novembra 2000

Labels: 7
3
6